Mahumapelo mag terugkeer as Noordwes-premier | Maroela Media
Supra Mahumapelo, voormalige premier van Noordwes. (Foto: ANA)
Die hooggeregshof in Johannesburg het Woensdag beslis die ANC se besluit om die party se provinsiale uitvoerende komitee in Noordwes te ontbind was onwettig en ongrondwetlik.
Supra Mahumapelo, voormalige premier van Noordwes, en vier ander amptenare het dié besluit in die hof betwis.
Regter Fayeeza Kathree-Setiloane het die ontbinding van die komitee ter syde gestel en gelas dat Mahumapelo en sy provinsiale uitvoerende komitee binne twee dae weer in hul amp aangestel moet word. Sy het ook gelas dat die ANC die koste van die regsgeding moet betaal.
"Die ANC se besluit op 31 Augustus verlede jaar om die provinsiale uitvoerende komitee van Noordwes te ontbind, word onwettig verklaar en ter syde gestel," het Kathree-Setiloane gesê. Volgens Kathree-Setiloane is die ANC se nasionale uitvoerende komitee (NUK) se besluit om 'n provinsiale taakspan aan te stel, óók onwettig.
Kathree-Setiloane het gesê dat die sogenaamde vergaderings rakende die besluit chaoties was en dat dit nié aan prosedurele billikheid voldoen het nie.
Die hof was Woensdag stampvol met ANC-ondersteuners. Ondersteuners het struggle-liedere gesing nadat die uitspraak gelewer is.
Zizi Kodwa, waarnemende nasionale woordvoerder, het gesê die ANC sal interne prosesse volg om die saak verder te hanteer.
"Ons doen 'n beroep op al ons strukture in die Noordwes om gefokus te bly op die mobilisering vir 'n oorweldigende ANC-oorwinning in die komende verkiesing," het Kodwa gesê.
'Só het DUT-student gesterf'
Wat ñ ramp is die comrades en kaders nie vir sa.
En hier kry Cyril nou nog 'n kopseer by, dit nou sommer so 'n dag voor Julius van hom antwoorde in die parlement soek. Die wit hemde wag daar vir Julius, maar Meimaand se verkiesing is om die draai en dan kan Supra die uitklophou plant.
Ek wonder watse "struggle-liedere" word daar nog in 2019 gesing, want nou is dit eintlik maar net ñ struggle teen hulself!
Alles wat die ANC aan vat, verander in n groot gemors!
Die uitspraak lui bloot dat die regte prosedures nie gevolg is nie en nie dat die klaer 'n eerbare beampte was nie… hoewel Supra die indruk wil skep. Dit was 'n gruwelike spulletjie. Hy weet dat die ANC nie so voor die verkiesing golwe wil maak nie en hoop om hom weer in te grawe in die bankkrot-provinsie. Die ergste is dat die ANC se lys van betroubares op nul staan. Na die verkiesing gaan robotte in die parlement dien… hopelik nie uit die Ooste nie…